钦定古今图书集成/明伦汇编/官常典/第331卷 > 魏丕
## 钦定古今图书集成/明伦汇编/官常典/第331卷 > 魏丕

按《宋史》本传：“丕字齐物，相州人。颇涉学问。周世宗镇
澶渊，辟司法参军。有盗五人，狱具，丕疑其冤，缓之。不
数日，果获真盗。世宗嘉其明慎，历顿丘、冠氏、元城三
县令。世宗即位，改右班殿直。自陈本以儒进，愿受本
资官。世宗曰：‘方今天下未一，用武之际，藉卿干事，勿
固辞也’。未几，出监明灵砦军。世宗征淮甸，丕获江南”
谍者四人，部送行在，诏奖之，赐钱十万，迁供奉官、供
备库副使。太祖即位，改作坊副使。时杨承信帅河中，
或言其反侧未安，命丕赐承信生辰礼物，阴察之，还，
言其无状。太祖尝召对，语丕曰：“作坊久积弊，尔为我
修整之。”丕在职尽力，以久次转正使。开宝九年，领代
州刺史，凡典工作十馀年，讨泽、潞、维扬，下荆广，收川
峡，征河东，平江南。太祖皆先期谕旨，令修刱，器械无
不精办。旧床子弩射止七百步，令丕增造至千步，及
改《绣衣卤簿》，亦专敕丕裁制。丕撤本坊旧屋为舍衢
中，收僦直及鬻死马骨，岁得钱七千馀缗，工匠有丧
者均给之。太祖幸洛郊祀，三司使王仁赡议雇民车
牛运法物，太祖以劳民不悦，召丕议之。丕请拣本坊
匠少壮者二千馀，分为逓铺输之，时以为便。雍熙四
年，代郝正为户部使。端拱初，迁度支使。是冬，出为黄
州刺史。还朝，召对便坐，赐御书《急就章》《朱邸集》。丕退，
作歌以献，因自述愿授台省之职。太宗面谕曰：“知卿
本儒生，然清望，官奉给不若刺史之优也。”淳化初，改
汝州刺史，历知凤州，改襄州。境内久旱，丕以诚祷之，
二夕雨霑足。明年，召还，屡求退居西洛，不许。四年，表
求致仕，授左武卫大将军，仍领汝州刺史，俄判金吾
街仗。初，六街巡警皆用禁卒，至是，召左右街各募卒
千人，优以廪给，使传呼备盗。丕以新募卒引对，遂分
四营，营设五都，一如禁兵之制。五年，改领郢州刺史，
俄改领复州，迁左骁卫大将军。咸平二年卒，年八十
一。丕好歌诗，颇与士大夫游接，有时称。南唐主李煜
妻卒，遣丕充吊祭使，且使观其意趣。煜邀丕登昇元
阁赋诗，丕有“朝宗海浪拱星辰”之句，以风动之。太宗
尝赐诗，令丕与柴禹锡和焉。